Dageplejemor Lene Pedersen fra Hirtshals stod i formiddag klar med en barnevognfuld forventningsfulde dagplejebørn, der alle var udstyret med papirflag, foran Nordsøen Oceanarium. For endelig var dagen kommet, hvor oceanariet kunne genåbne. Og det vakte glæde hos store og små. - Vi har savnet det helt vildt, Vi har snakket mange gange om, at vi skulle herned. Og nu kommer vi. Vi er jo vant til at komme i oceanariet, så børnene glæder sig helt vildt, siger Lene Pedersen, som havde travlt med at få børnene ind, da lampen ved døren skiftede fra rød til grøn som signal til, at genåbningen var en realitet. Og det var ikke kun hos publikum, at der var glæde over, at man igen kunne komme ind og kigge på blandt andet fisk og sæler. Direktør for Nordsøen Oceanarium Karl Henrik Laursen smilede over hele femøren bag mundbindet. - Det er ligesom juleaften. Vi er har været spændte, det er ligesom at få gæster i sit eget hjem, vi har gjort klar og gjort rent. Det ligger i vores DNA, at vi gerne vil vise tingene frem, og at vi har været lukket i fem måneder, har været meget specielt for os, men nu vender vi tilbage til det, vi ånder og lever for, og det er at få gæster i huset, siger Karl Henrik Laursen. Se indslag øverst i artiklen om genåbningen af Nordsøen Oceanarium

Referat:
Glæden var til at tage at føle på i Hirtshals, da Nordsøen Oceanarium i dag genåbnede efter fem måneders nedlukning.